Sa mga taga-Buhi, sinasabi ninda iba man daa an tabyos sa sinarapan alagad an Vocabulario de la Lengua Bicol na hinaman ni Marcos de Lisboa sa pagoltan kan mga taon 1600 abot 1609 sarong beses sana nasambit an lugar na Buhi asin ini ta sabi niya yaon igdi sa banwang ini makukua an tabyos alagad nasala man ngani si Lisboa ta an totoo yaon man ini nakukua sa mga danaw kan Bato,  sa danaw-danaw kan Katugday, asin Manapaw (parehas yaon sa Buhi) , asin siring man sa Calabanga asin sa mga sanga-sangang kasalogan sa Bicol. An katagang sinarapan ogaring boot sana sabihon idtong dinakop paagi kan pandakop-sira na an apod sarap na sabi ni Lisboa una red hecha cañitas a modo de ceston con que cogen los pecadillos muy menudillos que llaman piyac. Kun siring pinong-pino an mga labot kan hikot na ini ta saraditon man an dadakopon arog kan mga piyak-piyak. Igwa man ngani hikot na inapod pamalaw ta pirinohon an mga labot kaini ta pandakop nin balaw, gibo hinabol na abaka inapod na ginaras o puraw.